Párja nincs
Perzsi, lelkem álma,
Még az ám a kincs!
Három vármegyében
Könnyen párja nincs.

Haja barna hullám,
Mely közt a remény
Két varázsos szemnek
Csillog közepén.

Lába könnyü lepke,
Játszi kis madár,
Mely az égről földre
Csak mulatni jár.

Járta kelte olyan,
Mint a tiszta víz,
Mélyen látszik benne
Minden égi dísz.

S ajka hogy mosolyog
Oly rózsádadon,
Mint mely rózsavölgyben
Terme szabadon.

Egy van nagy hibája,
Az, hogy nem szeret;
Minden édes szóra
Lejt, dalol s nevet.

E hibát ha hagyná
S máskép nézne rám,
Róla mély szüvemből
Nyilván vallanám:

Hogy mint Perzsi gyöngyöm,
Olyan drága kincs,
Széles e világon
Még keresve sincs.
Versek
Vörösmarty Mihály
Magyar irodalom 1772-től 1849-ig